13. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 271888/5051 της 21 Ιουν./15 Ιουλ. 1974 (ΦΕΚ Β΄ 698) Περί κατατάξεως ποικιλιών αμπέλου εις νήσον Κρήτην. Έχοντες υπ’ όψει: α)Το Ν.Δ 243/69 «περί βελτιώσεως και προστασίας της αμπελουργικής παραγωγής». β)Τον υπ’ αριθ. 1388/70 Κανονισμόν της ΕΟΚ «περί γενικών κανόνων σχετικώς με την κατάταξιν των ποικιλιών αμπέλου» και γ)Την υπ’ αριθ. 213808/1228/εγκ.283/13.2.72 ημετέραν απόφασιν, αποφασίζομεν: Σελ.706,584 Τεύχος 532 Σελ.34 1)Αναθεωρούντες και συμπληρούντες την ως άνω ημετέραν απόφασιν εις ό,τι αφορά την νήσον Κρήτην, κατατάσσομεν τας εν αυτή καλλιεργουμένας ποικιλίας αμπέλου εις τας κατηγορίας των συνιστωμένων, επιτρεπομένων και προς αντικατάστασιν, ως κάτωθι κατά Νομούς. α)Νομός Λασιθίου Συνιστώμεναι: Λιάτικο, Κοτσιφάλι, Μανδηλαριά, CARDINAL και Σουλτανίνα. Επιτρεπόμεναι: Αθήρι, Θραψαθήρι και Βιλάνα. β)Νομός Ηρακλείου: Συνιστώμεναι: Κοτσιφάλι, Μανδηλαριά, Λιάτικο, Ραζακί, CARDINAL και Σουλτανίνα. Επιτρεπόμεναι: Βιλάνα, Αθήρι και Θραψαθήρι. Προς αντικατάστασιν: Ταχτάς. γ)Νομός Ρεθύμνης: Συνιστώμεναι: Ραζακί, CARDINAL, Λιάτικο, Μανδηλαριά και Σουλτανίνα. Επιτρεπόμεναι: Βιδιανό και Τσαρδάνα. δ)Νομός Χανίων: Συνιστώμεναι: Ραζακί, CARDINAL, Κοτσιφάλι, Μανδηλαριά, Λιάτικο και Μοσχάτο Σπίνας. Επιτρεπόμεναι: Ρωμαίϊκο, Βιλάνα και Θραψαθήρι. 2)Η ανωτέρω κατάταξις δεν αναιρεί τους περιορισμούς επεκτάσεως των ποικιλιών Σουλτανίνα και Ρωμαίϊκο, περί ων αι υπ’ αριθ. 343889/11524/18.10.69 και 397703/11733/8.11.71 ημέτεραι αποφάσεις δημοσιευθείσαι αντιστοίχως εις τα υπ’ αριθ. 716/τ.Β΄/31.10.69 και 928/τ.Β΄/18. 11.71 ΦΕΚ. Η παρούσα δημοσιευθήτω εις την Εφημερίδα της Κυβερνήσεως. 